FC YPA
FC YPA oli ylivieskalainen jalkapalloseura. Seura perustettiin vuonna 1998 ja merkittiin yhdistysrekisteriin vuonna 1999. Miesten edustusjoukkue pelaa Suomen kolmanneksi korkeimmalla sarjatasolla Kakkosessa, ja seuralla oli myös Futsal-liigassa pelaava futsaljoukkue Sievi Futsal. FC YPA:n kotikenttä oli Elisa-areena.
Tammikuussa 2017 seuran hallitus päätti hakea FC YPA ry:n konkurssiin, ja seuran toiminta päättyi. FC YPA:n tilalle perustettiin pian uusi seura, FC Ylivieska.
Jalkapalloa on harrastettu Ylivieskassa jo 1940-luvun lopulta lähtien, mutta FC YPA:n edeltäjä Ylivieskan Pallo ry. merkittiin yhdistysrekisteriin vasta 1953. Seuratoiminta oli hiipunut ja lakannut kokonaan vuonna 1973, joten Ylivieskan Veto otti jalkapallon ohjelmaansa. Nimeksi annettiin Ylivieskan Palloseura (YPS), mutta YPS-nimeä ei hyväksytty yhdistysrekisteriin, koska se muistutti liikaa vanhaa nimeä, joten seura nimitettiin jälleen YPaksi. YPa-nimellä pelattiin vuosina 1975–1999, minkä jälkeen perustettiin FC YPA.
FC YPA pelasi jo vuonna 2001 Kakkosessa, mutta putosi saman tien Kolmoseen. Vuonna 2002 FC YPA nousi karsintasarjasta kakkoseen ja on pelannut siellä siitä lähtien. Kaudella 2015 FC YPA sijoittui 10 joukkueen pohjoislohkossa toiseksi, kolmannen kerran peräkkäin. Joukkue keräsi 54 pistettä 27:ssä ottelussa. FC YPAn kauden ja samalla koko pohjoislohkon maalikuningas oli Miroslav Paunovic 20 maalilla. Eniten pelattuja pelejä on Joni Pakolalla, joka on pelannut 285 ottelua ylivieskalaisten paidassa.
4. tammikuuta 2017 seuran hallitus päätti kokouksessaan hakea FC YPA ry:n konkurssiin, jolloin sen toiminta päättyi. Konkurssi koski seuran kaikkia joukkueita. Puheenjohtaja Juha Nevalan mukaan syynä oli edustuspalloilulajien, eli jalkapallon ja futsalin, jo vuosia jatkunut voimakas tappiollisuus. FC YPA:lle oli kertynyt velkaa 300 000 euroa, kun sillä oli varoja 60 000 euroa. Aloitetut voimakkaat saneeraustoimet ja tervehdyttäminen sekä niihin liitetty rahoituspaketti eivät tuottaneet toivottua tulosta. FC YPA:n tilalle perustettiin uusi seura, FC Ylivieska, jonka edustus- ja kakkosjoukkue pelaavat kaudella 2017 Keski-Pohjanmaan piirin miesten Seiskassa.
Kaudella 2016 FC YPA:lla oli 20 joukkuetta, kolme miesten, naisten joukkue ja 16 juniorijoukkuetta. Yhteensä toiminnassa oli mukana noin 300 junioria. Seuran jäsenmäärä oli noin 400 henkilöä. FC YPA:n edustusjoukkue pelasi kaudella 2016 Kakkosessa sijoittuen kuudenneksi. Naiset pelasivat Kolmosessa ja juniorijoukkueita oli pojissa ja tytöissä B-ikäisistä kaikkiin nuorimpiin ikäluokkiin asti.
FC YPA on saanut kolme merkittävää tunnustusta seuratoiminnastaan:FC YPA:n futsaljoukkue pelasi Futsal-liigassa, jonne se nousi Futsal-ykkösestä kaudella 2009–2010. Joukkue pelaa ottelunsa naapurikunta Sievin monitoimihallissa, joten joukkueen nimi on Sievi Futsal. Ennen Sievi Futsalia joukkue pelasi nimellä FC YPA/Sievi.
Kaudella 2013–2014 Sievi Futsal voitti Futsal-liigan runkosarjan ja päätyi lopulta SM-pronssille, joka oli seurahistorian ensimmäinen aikuisten SM-mitali. Pronssiottelussa kaatui espoolainen Golden Futsal Team maalein 5–2. Kaudella 2014–2015 joukkue uusi runkosarjavoiton ja saavutti lopulta SM-kultaa. Loppuotteluissa se voitti Kampuksen Dynamon otteluin 3–0.
Sievi Futsalin alle 21-vuotiaiden joukkue pelaa U21 Futsal-Liigassa kaudella 2015–2016. Naisten joukkue on nimeltään FC YPA / Jokilaakso Futsal, joka pelaa Naisten Futsal Ykkösessä.
Suomen historian ensimmäinen futsal-aiheinen dokumenttielokuva Sievi Futsal Euroopassa, kertoo Sievi Futsalin matkasta UEFA Futsal Cupin esikarsintakierrokselle, joka pelattiin Gibraltarilla.